L’Ajuntament de Burjassot consulta a la ciutadania la conversió en zona de vianants de la Plaça del Pouet
2025-07-24

Durant tot un mes, del 22 de febrer al 25 de març, l’Ajuntament de Burjassot impulsarà una consulta ciutadana per a la possible futura conversió en zona de vianants de l’entorn de la Plaça del Pouet. A través d’una plataforma digital creada per a tal fi, carpeta.burjassot.org/consulta/pouet, els veïns podran votar el projecte de conversió en zona de vianants d’aquesta emblemàtica plaça de Burjassot, situada en ple barri antic, en el mateix entorn de monuments tan icònics com El Castell o l’Església de Sant Miquel Arcàngel i molt pròxima també al nou parc municipal de María Marzo.

L’Ajuntament de Burjassot posa en marxa aquesta consulta ciutadana amb el principal objectiu de conéixer l’opinió, que serà totalment anònima, dels veïns i veïnes, no sols del propi barri afectat sinó de tot el poble sobre el projecte de conversió en zona de vianants de la plaça del Pouet, el qual es materialitzaria en la creació de tota una plataforma urbanística que unificaria tot l’entorn de la zona, prioritzant el seu ús i gaudi per als veïns i veïnes del municipi, enfront del trànsit rodat.

Rafa García, alcalde del municipi, ha declarat que “aquesta consulta es planteja perquè desitgem conéixer amb certesa l’opinió pública referent a aquest projecte que des de l’Ajuntament plantegem amb il·lusió i desig de poder dur-lo a terme, ja que revertiria en la consecució d’una àmplia zona del municipi, situada en un entorn emblemàtic i amb segles d’història que giren entorn de l’antic Pouet, en la qual els ciutadans tornarien a guanyar terreny als vehicles i el lloc per al passeig, el descans i la conciliació s’imposaria sobre el trànsit rodat, el soroll i la contaminació”. García ha incidit en què “ volem conéixer el sentir i l’opinió que mereix el projecte a la ciutadania perquè precisament per a ella es contempla i, per tot això, vull demanar als veïns i veïnes que s’impliquen i participen, quants més millor, en la consulta ciutadana que obrirem dilluns que ve 22 de febrer”.

En la mateixa plataforma on la ciutadania podrà aportar la seua opinió, l’Ajuntament de Burjassot facilita tota una sort de material gràfic (imatges, plans, vídeo en 3D) sobre la solució arquitectònica plantejada. D’altra banda, en la mateixa plataforma, la ciutadania podrà plantejar preguntes o dubtes que li puguen sorgir sobre el projecte, a més de consultar les respostes oferides a les preguntes que formulen altres ciutadans i ciutadanes.